SKRIFTLIG FORESPØRGSEL E-3098/02

af José Ribeiro e Castro (UEN) til Kommissionen

(28. oktober 2002)

Om: Person ansvarlig for samarbejdet med Macau

I Meddelelse fra Kommissionen til Rådet og Europa-Parlamentet Den Europæiske Union efter år 2000, af 12. november 1999 blev det slået fast: Der indsættes en person, der er ansvarlig for samarbejdet, og som skal yde støtte til arbejdet med at koordinere det bilaterale samarbejde i et begrænset tidsrum.

Europa-Parlamentet bifaldt kraftigt og støttede denne intention, og i beslutningen, vedtaget den 15. februar 2001, om denne meddelelse(1) se punkt 18 Opfordrer Kommissionen til, som det bebudes i ovennævnte meddelelse, at udpege en samarbejds-repræsentant for EU-Macao i Macao, der skal deltage i samordningen af det bilaterale samarbejde med henblik på at

tydeliggøre Kommissionens forpligtelse til at konsolidere forbindelserne mellem de to parter. Denne tanke havde dog allerede været fremsat tidligere, nemlig i den beslutning der blev vedtaget den 16. december 1992(2), med henblik på tidspunktet for Macaus overgang fra portugisisk administration til status som særlig administrativ region i Den Kinesiske Folkerepublik.

Under debatten i Europa-Parlamentet informerede kommissær Nielson om besværlighederne i processen med at udpege denne EU-repræsentant og sagde: Vi mener stadig det er meget vigtigt at udpege en person der er ansvarlig for samarbejdet.

Som svar på en skriftlig forespørgsel fra mig (P-1961/01(3)), svarede kommissær Patten den 19. juli 2001, efter at have erindret om de samme besværligheder i udpegningsprocessen: Kommissionen har forberedt det ønskede flerårige samarbejdsprogram for Macao, herunder udnævnelsen af en samarbejdsrepræsentant. Det er med tilfredshed, at Kommissionen i denne forbindelse kan meddele, at dette program nu er ved at være endelig afsluttet, og at spørgsmålet om udnævnelsen af en samarbejdsrepræsentant vil blive løst inden længe.

Det er imidlertid kommet mig for øre, at dette endnu ikke skal være sket, idet det er på sin plads at minde om og understrege, at der var tale om en udnævnelse for Macau og om tiltrædelse af en person med specielt ansvar for samarbejdet EF-Macau, og ikke samtidig for Hong-Kong og Macau.

Jeg spørger derfor Kommissionen: Er denne person med specielt ansvar for samarbejdet EF-Macau allerede udnævnt og tiltrådt? I benægtende fald, hvad er forklaringen på det, og hvor langt er man i processen? I bekræftende fald, hvilken lære og hvilke hovedkonklusioner kan man drage af vedkommendes første år i funktion?

(1) EFT C 276 af 1.10.2001, s. 268.

(2) EFT C 296 af 18.10.2000, s. 190.

(3) EFT C 364 af 20.12.2001, s. 232.

Svar afgivet på Kommissionens vegne af Christopher Patten

(29. november 2002)

Det har ikke været muligt for Kommissionen at gå videre med udpegelsen af en samarbejdsrepræsentant, idet samarbejdsprojekterne (europæiske studier, turisme og offshore-tjenester), som blev iværksat i 1997-1998, blev afsluttet i 2001, og det nuværende EU-samarbejde med Macao kun omfatter et enkelt projekt (om juridisk samarbejde, som netop skal iværksættes).

Kommissionen ønsker dog fortsat at have tæt kontakt til Macao, hvilket den også understregede på det 9. møde i Det Blandede Udvalg EF-Macao, som blev afholdt i Bruxelles den 18. oktober 2002. Den undersøger derfor i øjeblikket, hvordan samarbejdet med den særlige administrative region Macao kan udvikles inden for de nuværende budgetrammer.